ວັນທີ 8 ເມສາ 2022 ຫ້ອງວ່າການສຳນັກງານນາຍົກ ປະຊຸມສະຫລຸບວຽກງານ ປະຈຳໄຕມາດ 1 ແລະ ຈຸດສຸມໄຕມາດ 2 ປະຈໍາປີ 2022;
ການເຜີຍແຜ່ຂໍ້ຕົກລົງ ວ່າດ້ວຍລະບຽບການ ແລະ ກົນໄກການເຮັດວຽກ ຂອງຫ້ອງວ່າການສຳນັກງານນາຍົກລັດຖະມົນຕີ (ຫສນຍ) ແລະ ປະກາດການຈັດຕັ້ງ ພະນັກງານນໍາພາ-ຄຸ້ມຄອງ ຂອງ ຫສນຍ
ໄດ້ຈັດຂຶ້ນ ໂດຍການໃຫ້ກຽດເຂົ້າຮ່ວມໂອ້ລົມ ຂອງທ່ານ ພັນຄໍາ ວິພາວັນ ນາຍົກລັດຖະມົນຕີ; ມີທ່ານ ອາລຸນໄຊ ສູນນະລາດ ລັດຖະມົນຕີ, ພ້ອມດ້ວຍ ພາກສ່ວນກ່ຽວຂ້ອງເຂົ້າຮ່ວມ
ກອງປະຊຸມໄດ້ຮັບຟັງການເຜີຍແຜ່ ຂໍ້ຕົກລົງ ເລກທີ 546 ວ່າດ້ວຍລະບຽບການ ແລະ ກົນໄກການເຮັດວຽກຂອງ ຫສນຍ ເພື່ອກຳນົດຫລັກການ, ກົນ ໄກ, ວິທີການ, ລະບອບການພົວພັນ ແລະ ຄວາມຮັບຜິດ ຊອບ ຕໍ່ໜ້າທີ່ຕົ້ນຕໍຈໍານວນໜຶ່ງ ພາຍໃນ ຫສນຍ ແນໃສ່ເຮັດໃຫ້ການປະຕິບັດພາລະບົດບາດ ຂອງຕົນ ໂດຍສະ ເພາະ ການເປັນເສນາທິການດ້ານເນື້ອໃນ, ການປະສານງານ ແລະ ບໍລິການຮັບໃຊ້ ໃຫ້ແກ່ລັດຖະບານ, ນາຍົກລັດຖະມົນຕີ ແລະ ບັນດາຮອງນາຍົກລັດຖະມົນຕີ ມີຄວາມວ່ອງໄວ, ໂປ່ງໃສ, ທັນການ, ມີປະສິດທິພາບ ແລະ ປະສິດທິຜົນ.
ຈາກນັ້ນ, ຍັງໄດ້ຮັບຟັງການລາຍງານ ກ່ຽວກັບການຈັດຕັ້ງປະຕິບັດວຽກງານ ຂອງ ຫສນຍ ປະຈຳໄຕມາດ 1 ແລະ ທິດທາງແຜນການ ຄາດມາດໄຕມາດ 2 ຂອງປີ 2022 ເຊິ່ງເຫັນວ່າ ມີຜົນສໍາເລັດໃນຫລາຍດ້ານ, ຄຽງຄູ່ກັນນັ້ນ ກໍຍັງມີຂໍ້ຄົງຄ້າງຈຳນວນໜຶ່ງ ທີ່ຍັງຕ້ອງໄດ້ພ້ອມກັບສືບຕໍ່ປັບປຸງແກ້ໄຂ ໃຫ້ສຳເລັດ ຕາມແຜນການທີ່ວາງໄວ້.
ປະກາດການຈັດຕັ້ງ ພະນັກງານນໍາພາ-ຄຸ້ມຄອງຂອງ ຫສນຍ ເພື່ອສືບຕໍ່ປັບປຸງກົງຈັກການຈັດຕັ້ງ ພາຍໃນໃຫ້ມີຄວາມເຂັ້ມແຂງ, ຄ່ອງຕົວ, ຮັບ ປະກັນລັກສະນະສືບທອດ, ປ່ຽນແທນ, ແທດເໝາະກັບສະພາບຄວາມເປັນຈິງ ແລະ ສອດຄ່ອງກັບຄວາມຮຽກ ຮ້ອງຕ້ອງການ ຂອງວຽກງານ ກໍຄືການຈັດຕັ້ງປະຕິບັດ ພາລະບົດບາດ, ສິດ, ໜ້າທີ່ ຕາມໂຄງປະກອບກົງຈັກການຈັດຕັ້ງ ຫສນຍ ໃຫ້ມີປະສິດທິພາບ ແລະ ປະສິດທິຜົນ ສູງຂຶ້ນເລື້ອຍໆ.
ໃນພິທີ, ຜູ້ຕາງໜ້າຄະນະຈັດຕັ້ງສູນກາງພັກ ໄດ້ຂຶ້ນຜ່ານດຳລັດຂອງນາຍົກລັດຖະມົນຕີ ຄື: ແຕ່ງຕັ້ງ ທ່ານ ສົມກຽດ ພະສີ ເປັນຮອງລັດຖະມົນຕີ, ຮອງຫົວໜ້າ ຫສນຍ; ທ່ານ ສະຖິດ ເພັດສິງເລືອງ ເປັນຫົວໜ້າກົມປະ ຊາສຳພັນ;
ທ່ານ ຈັນທະພອນ ແກ້ວມາລາວົງ ເປັນຫົວໜ້າກົມບໍລິຫານ, ພິທີການ ແລະ ການເງິນ; ທ່ານ ຄົມສັນ ໄຊຍະສານ ເປັນຫົວໜ້າກົມນິຕິກຳ; ທ່ານ ວິແກ້ວ ບຸບຜາວັນ ເປັນຫົວໜ້າກົມກວດກາ; ທ່ານ ເຂິງຄຳ ແກ້ວໜູຈັນ ເປັນຫົວໜ້າກົມຄົ້ນຄວ້າ-ສັງລວມ; ທ່ານ ນາງ ບຸນໜັກ ດາລາງາແກ້ວ ເປັນຫົວໜ້າກົມຈັດຕັ້ງ ແລະ ພະນັກງານ; ທ່ານ ວັນນະລາດ ໃຈຍາວົງ ເປັນຫົວໜ້າກົມເລຂາ.ພ້ອມນັ້ນ ຍັງອະນຸມັດພະນັກງານ ອອກພັກການ ຮັບອຸດໜູນບຳນານ; ຂໍ້ຕົກລົງ ຂອງນາຍົກລັດຖະມົນຕີ ແຕ່ງ ຕັ້ງຜູ້ຊ່ວຍວຽກທ່ານລັດຖະມົນຕີ, ຫົວໜ້າ ຫສນຍ.
ພ້ອມດຽວກັນນີ້, ທ່ານຫົວໜ້າກົມຈັດຕັ້ງ ແລະ ພະນັກງານ ຫສ ນຍ ໄດ້ຂຶ້ນຜ່ານຂໍ້ຕົກລົງ ຂອງລັດຖະມົນຕີ, ຫົວໜ້າ ຫສ ນຍ ຄື: ແບ່ງຄວາມຮັບຜິດຊອບ ຂອງບັນດາທ່ານ ຜູ້ ຊ່ວຍວຽກທ່ານລັດຖະມົນຕີ, ຫົວໜ້າ ຫສນຍ; ແຕ່ງຕັ້ງຮອງຫົວໜ້າກົມ ຈຳນວນ 1 ທ່ານ; ຮັບເອົາພະນັກງານ ຈາກກະຊວງແຜນການ ແລະ ການລົງທຶນ ຈຳນວນ 2 ທ່ານ; ອະນຸມັດ ໃຫ້ພະນັກງານ ຫສນຍ ໄປປະຈຳການ ຢູ່ກະຊວງອື່ນ ຈຳນວນ 2 ທ່ານ.
ໂອກາດນີ້, ທ່ານ ພັນຄໍາ ວິພາວັນ ໄດ້ສະແດງຄວາມຍ້ອງຍໍຊົມເຊີຍຕໍ່ຜົນສໍາເລັດ ໃນການຈັດຕັ້ງປະຕິບັດໜ້າທີ່ວຽກງານ ຂອງ ຫສນຍ ໃນໄລຍະຜ່ານມາ, ສະແດງຄວາມຍິນດີ ແລະ ຊົມເຊີຍ ຕໍ່ບັນດາທ່ານ ທີ່ໄດ້ຮັບການແຕ່ງຕັ້ງໃໝ່, ຍົກຍ້າຍ ຊັບຊ້ອນ ລວມທັງ ທ່ານທີ່ໄດ້ຮັບນະໂຍບາຍ ອອກພັກການ ຮັບອຸດໜູນບຳນານ ໃນຄັ້ງນີ້. ອັນສຳຄັນ, ທ່ານ ໄດ້ເນັ້ນໜັກ ໃຫ້ຄະນະພັກ-ຄະນະນໍາ ແລະ ພະນັກ ງານ-ລັດຖະກອນ ພາຍໃນ ຫສນຍ ເອົາໃຈໃສ່ ເປັນຕົ້ນ ສືບຕໍ່ເສີມຂະຫຍາຍມູນເຊື້ອຄວາມສາມັກຄີ ເປັນໝູ່ຄະນະ, ຊ່ວຍເຫລືອເຊິ່ງກັນ ແລະ ກັນ; ບັນດາຜູ້ທີ່ຖືກແຕ່ງຕັ້ງ, ຊັບຊ້ອນໃນຄັ້ງນີ້ ລວມທັງພະນັກງານລັດຖະກອນທັງໝົດ ຂອງ ຫສນຍ ຕ້ອງກໍາແໜ້ນທີ່ຕັ້ງ ພາລະບົດບາດຂອງ ຫສ ນຍ ໂດຍສະເພາະ ການເປັນເສນາທິການ, ການປະສານງານ ແລະ ບໍລິການຮັບໃຊ້ລັດຖະບານ, ນາຍົກລັດຖະມົນ ຕີ, ບັນດາຮອງນາຍົກລັດຖະມົນຕີ.
ການເປັນເສນາທິການຮັບໃຊ້ລັດຖະບານ ຕ້ອງຍຶດໝັ້ນ ບົນພື້ນຖານກົດໝາຍ, ລະບຽບການ ແລະ ຜົນປະໂຫຍດສ່ວນລວມ ເປັນກົກ, ຕ້ອງສັດຊື່ບໍລິສຸດ, ອົດທົນ ແລະ ເສຍສະຫລະ ເພື່ອຜົນປະໂຫຍດສ່ວນລວມ.
ພ້ອມດຽວກັນນັ້ນ, ໃຫ້ສືບຕໍ່ຄົ້ນຄວ້າ ຊອກໃຫ້ເຫັນຈຸດດີ ເພື່ອເສີມຂະຫຍາຍ, ຊອກໃຫ້ເຫັນຈຸດອ່ອນຂໍ້ຄົງຄ້າງ ເພື່ອພ້ອມກັນແກ້ໄຂ, ອັນທີ່ບໍ່ທັນມີ ລວມທັງນິຕິກຳ ເພື່ອຮັບໃຊ້ວຽກງານ ກໍ່ຕ້ອງຄົ້ນຄວ້າສ້າງຂຶ້ນໃໝ່ ເພື່ອເຮັດໃຫ້ວຽກງານທີ່ຢູ່ໃນຄວາມຮັບຜິດ ຊອບ ຂອງການຈັດຕັ້ງຕົນ ມີການຫັນປ່ຽນໃໝ່ ຢ່າງແຂງ ແຮງ, ເລິກເຊິ່ງ, ຮອບດ້ານ ແລະ ປ່ຽນແປງໃນທາງທີ່ດີຂຶ້ນກວ່າເກົ່າ ; ຕ້ອງເອົາໃຈໃສ່ຕີລາຄາ ແລະ ປະເມີນການຈັດ ຕັ້ງປະຕິບັດໜ້າທີ່ວຽກງານຂອງຕົນເອງ ຢ່າງເປັນປົກກະຕິ, ການປະຕິບັດໜ້າທີ່ຕ້ອງຢຶດໝັ້ນ ຫລັກການລວມສູນປະ ຊາທິປະໄຕ ແລະ ຕົກລົງເປັນໝູ່ຄະນະ, ມີຄວາມສັດຊື່ບໍລິ ສຸດ, ທ່ຽງທໍາ, ໂປ່ງໃສ, ກ້າຫານ ກ້າຕັດສິນໃຈ, ກ້າເຮັດ-ກ້າຮັບຜິດຊອບ ແລະ ມີຄວາມເສຍສະຫລະ; ຄະນະພັກ-ຄະ ນະນໍາ ຫສນຍ ຕ້ອງສືບຕໍ່ນໍາພາຈັດຕັ້ງປະຕິບັດໜ້າທີ່ການເມືອງ ຕາມການມອບໝາຍ ໃຫ້ຫລ້ອນໜ້າທີ່ ດ້ວຍຄວາມຮັບຜິດຊອບສູງ, ເຮັດແທ້ທໍາຈິງ, ເຮັດຫລາຍກວ່າເວົ້າ, ຫລີກລ່ຽງການແກ້ຕົວ, ບໍ່ຢ້ານບັນຫາ, ຕ້ອງເຂົ້າເຖິງບັນຫາທີ່ແທ້ຈິງ ເພື່ອແກ້ໄຂໃຫ້ຖືກຈຸດ.ຂ່າວ: ກົມປະຊາສຳພັນ ຫສນຍ